২০১২-এ মালিতে অভ্যুত্থান
২১ মার্চ, ২০১২ তারিখে মালির সশস্ত্র বাহিনীর কিছু সদস্যদের দ্বারা দেশটির রাষ্ট্রপতির বাসভবন, রাষ্ট্রীয় সম্প্রচার কেন্দ্র ও সেনানিবাস আক্রমণের মধ্য দিয়ে এই সামরিক অভ্যুত্থান শুরু হয়। অভ্যুত্থানের পর বিদ্রোহী সৈন্যরা ঘোষণা দেয় যে তারা দেশটির রাষ্ট্রপতি আমাদু টুমানি টোরেকে ক্ষমতাচ্যুত করেছে এবং বর্তমানে ন্যাশনাল কমিটি ফর দ্য রিস্টোরেশান অফ ডেমক্রেসি অ্যান্ড স্টেট অর্ডার নামক একটি কমিটি তৈরি করে তার মাধ্যমে দেশ পরিচালনা করছে। অভ্যুত্থানের সময় বাসভবনে হামলা চলাকালীন অবস্থায় রাষ্ট্রপতি টোরে সেখানে ছিলেন না। অভ্যুত্থানের পর থেকে তিনি পলাতক রয়েছেন। একাধিক সূত্রমতে তিনি তার অনুগত সৈন্যদের হেফাজতে কোন গোপন স্থানে রয়েছেন।